KKNK 2017: Sekuriteit 'n prioriteit | Oudtshoorn Courant
KKNK 2017: Sekuriteit 'n prioriteit
OUDTSHOORN NUUS - "Ons verseker graag alle feesgangers dat hulle veiligheid by vanjaar se KKNK 'n top-prioriteit is en dat alles in ons vermoë gedoen word om toe te sien dat besoekers 'n feestelike tyd op Oudtshoorn beleef," sê Rhodé Snyman, uitvoerende hoof van die KKNK.
Dié boodskap volg na 'n insident hierdie week waar 'n groep jeugdiges 'n toergids aangeval en toeriste geteister het.
"Om toe te sien dat die fees veilig aangebied word, sorg ons vir sekuriteit by terreine onder ons direkte beheer. Die areas, waaronder die Rivierbuurt en Baron van Reedestraat, is kindervriendelik en dit is vir ons belangrik dat families hulself hier kan geniet.
Ons het 'n baie parate sekuriteit diensverskaffer, Metro City Protection Services, en ontvang uitstekende samewerking van die SAPD en munisipale wetstoepassers. Al hierdie instansies word uit die Gesamentlike Operasionele Sentrum (GOS), onder bevel van die SAPD, bedryf en is verantwoordelik vir die oorkoepelende bestuur en veiligheid by die fees," sê Snyman.
Hierdie projek is 'n inisiatief van 'n aantal Oudtshoorn-besighede, gebaseer op die Pay it forward-konsep. "Die doel is om aan behoeftiges 'n brood eerder as kontant, wat later op iets anders gemors word, te gee. Besoekers kan 'n boekie koop met tien koeponne van R5 elk.
'n Koepon (eerder as kontant) kan dan aan die kinders of behoeftiges op straat gegee word, waarmee hulle daagliks 'n brood by die Scrosoppi Sentrum en die Invalsentrum kan ontvang," sê Jaco Vorster, een van die projekorganiseerders.
Die KKNK begin op Saterdag, 8 April en kom op Saterdag, 15 April tot 'n einde. Die feesdatums val binne die nasionale skoolvakansie en eindig oor Paasnaweek. Die volledige program is beskikbaar by www.kknk.co.za.
Kaartjies kan by Computicket, Shoprite/Checkers en House & Home gekoop word. Verblyfbesprekings kan aanlyn gedoen word, of kontak 044 203 8600.